अमृतपाल-पपलप्रीत को UP से पंजाब लाया, हरियाणा में छिपा रहा; लुधियाना लौटते हुए 2 जिलों की पुलिस ने पकड़ा
Khalistani Separatist Amritpal Singh, Singh Arrest Operation Update; Follow Waris Punjab De Chief and Amritpal Singh Arrest Latest News, Videos and Report On Dainik Bhaskar.    NIA ने कपूरथला के एक वकील के साथ-साथ पंजाब पुलिस ने होशियारपुर से अमृतपाल सिंह के दो साथियों को भी गिरफ्तार किया है। सभी से पूछताछ जारी है।
वारिस पंजाब दे का चीफ खालिस्तान समर्थक अमृतपाल पिछले 29 दिन से फरार है। पंजाब पुलिस उसे भगोड़ा करार दे चुकी है। पंजाब पुलिस ने अब अमृतपाल के करीबी साथी जोगा सिंह को सरहिंद से गिरफ्तार कर लिया है। वह हरियाणा से पंजाब आ रहा था। अमृतसर रूरल पुलिस को मिली इनपुट के बाद होशियारपुर पुलिस के साथ जॉइंट ऑपरेशन चलाया गया।
बॉर्डर रेंज IG नरिंद्र भार्गव, SSP रूरल अमृतसर सतिंदर सिंह और SSP होशियारपुर सरताज चाहल ने जोगा सिंह की गिरफ्तारी की जानकारी सांझा की। IG भार्गव ने बताया कि जोगा सिंह लुधियाना का रहने वाला है और काफी समय से उत्तर प्रदेश में डेरा चला रहा था। जोगा सिंह ही अपने साथ अमृतपाल सिंह और पपलप्रीत सिंह को यूपी से साथ लेकर पंजाब आया था।
लेकिन, 28 मार्च के बाद जोगा सिंह सभी से अलग हो गया था। इसके बाद जोगा सिंह हरियाणा भाग गया था और वहीं से वापस लौटते हुए अमृतसर रूरल पुलिस की इनपुट के आधार पर उसे गिरफ्तार किया गया।
इसके अलावा राष्ट्रीय जांच एजेंसी (NIA) ने कपूरथला के एक वकील को भी डिटेन किया है। वकील ने अमृतपाल से जुड़ी कोई पोस्ट सोशल मीडिया पर डाली थी, जिसके बाद यह कार्रवाई हुई। वकील की पहचान कपूरथला के राजदीप सिंह के तौर पर हुई है।
अमृतपाल के बैसाखी के मौके पर तलवंडी साबो में सरेंडर करने की चर्चा थी लेकिन वह नहीं आया। अमृतपाल की तलाश तेज करते हुए पुलिस ने पंजाब में अमृतसर, गुरदासपुर समेत कई सार्वजनिक जगहों पर उसके पोस्टर लगा दिए हैं।
होशियारपुर के युवकों ने अमृतपाल को 90 हजार दिए
पुलिस सूत्रों के मुताबिक अमृतपाल सिंह को होशियारपुर में उसके दो साथियों ने फाइनेंशियल मदद की थी। अमृतपाल सिंह को दो व्यक्तियों ने 90 हजार रुपए दिए गए थे, ताकि वह अपने लिए सुरक्षित जगह ढूंढ सके। यह भी पता चला है कि यह रकम विदेश से उनके पास पहुंची थी। पुलिस ने जांच व जानकारी हासिल करने के बाद होशियारपुर से इन दोनों को पकड़ लिया है। इनसे पुलिस ने दो पिस्टल भी बरामद किए हैं। पूछताछ अभी चल रही है, जिसके चलते कोई भी अधिकारी इस बारे में जानकारी साझा करने को तैयार नहीं है।
सरेंडर नहीं करना चाहता अमृतपाल
अमृतपाल सिंह अभी सरेंडर नहीं करना चाहता। पुलिस सूत्रों के मुताबिक अमृतपाल सिंह अभी भी विदेशों में बैठे साथियों के टच में है। उसे जरूरत पड़ने पर कैश तक मिल रहा है। उसकी कोशिश किसी तरह पंजाब, राजस्थान या जम्मू-कश्मीर बॉर्डर या फिर नेपाल के रास्ते बाहर भागने की है।
राजस्थान में भी हलचल तेज
UP और उत्तराखंड के बाद अब राजस्थान में भी बीते तीन दिनों से हलचल तेज दिख रही है। राजस्थान के हनुमानगढ़ के अलावा बॉर्डर एरिया में अमृतपाल सिंह को लेकर स्थानीय पुलिस लगातार रेड कर रही है। सूचना है कि राजस्थान से भी एक महिला को अमृतसर पुलिस द्वारा हिरासत में लिया गया है। यह महिला हिरासत में क्यों ली गई है, इस बारे में अभी कोई इनपुट पुलिस नहीं दे रही है।
ये बड़े खुलासे:-
कुछ दिन पहले पुलिस ने अमृतपाल के खालिस्तान बनाने का खुलासा किया था। खन्ना पुलिस की SSP अमनीत कौंडल ने बताया था कि अमृतपाल ने खालिस्तान की अलग करेंसी और सिख रियासतों के झंडे तक बना लिए थे। प्राइवेट आर्मी आनंदपुर खालसा फौज (AKF) के अलावा एक क्लोज प्रोटेक्शन टीम (CPT) भी बनाई थी। AKF के हर व्यक्ति को स्पेशल नंबर अलॉट किया गया था।
फायरिंग रेंज भी बना ली थी, पूर्व फौजी दे रहे थे ट्रेनिंग
पुलिस का कहना है कि अमृतपाल के गनर के मोबाइल से फायरिंग रेंज का एक वीडियो भी मिला है। जिसमें पूर्व फौजी हथियार चलाने की ट्रेनिंग देते दिख रहे हैं। यह फायरिंग रेंज अमृतपाल के गांव जल्लूपुर खेड़ा में बनाई गई थी। पुलिस ने यह वीडियो जारी किया है। इसमें दिख रहा है कि अमृतपाल के साथ रहने वाले फायरिंग की प्रैक्टिस कर रहे हैं।
